Katrín Júlíusdóttir , ferðamálaráðherra kynnti í dag átakið „ Íslendingar ! Bjóðum heim “ sem er fyrsti þáttur þriggja ára markaðsverkefnis til að efla vetrarferðaþjónustu hérlendis . Átakið verður starfrækt undir vörumerkinu Inspired by Iceland og verður heimasíða Inspired by Iceland helsti vettvangur þess . Aðstandendur verkefnisins eru iðnaðarráðuneyti , fjármálaráðuneyti , Icelandair , Iceland Express , Reykjavíkurborg , Samtök ferðaþjónustunnar , ISAVIA , Samtök verslunar og þjónustu og Landsbankinn . Íslandsstofa mun annast framkvæmd verkefnisins , en alls hafa rúmlega 130 fyrirtæki staðfest þátttöku .